קירסטן דנסט

ביוגרפיה

דנסט נולדה בפוינט פלזנט, ניו ג'רזי שבארצות הברית לאב גרמני מהעיר המבורג במקור, ולאם אמריקאית ממוצא גרמני ושוודי. יש לה אח צעיר בשם כריסטיאן. אביה עבד כמנהל שירותי רפואה ואימה כדיילת בחברת התעופה הגרמנית לופטהנזה. ב-1993, התגרשו הוריה, והיא עברה להתגורר בלוס אנג'לס קליפורניה עם אמה ואחיה. היא סיימה את לימודיה בשנת 2000, בתיכון נוטר דאם.

קריירה

דנסט החלה את הקריירה שלה בגיל שש כאשר הופיעה בפרסומות טלוויזיה. היא הוחתמה בסוכנויות הדוגמנות עלית ופורד.
הופעתה הראשונה בטלוויזיה הייתה בשנת 1988, בתוכנית הטלוויזיה סטרדיי נייט לייב, בה גילמה את דמות נכדתו של הנשיא, [ג'ורג' הרברט ווקר בוש]], לצידו של דיינה קארווי. כעבור שנה הופיעה בתפקיד משני בסרטו של וודי אלן, "סיפורי ניו יורק". באותה שנה גילמה תפקיד קטן נוסף בסרט "מדורת ההבלים" כבתו של טום הנקס. במקביל השתתפה במספר פרקים בסדרות הטלוויזיה "מסע בין כוכבים: הדור הבא" ו"אחיות".
פריצתה הגדולה הגיעה בשנת 1994, בסרט "ראיון עם הערפד", המבוסס על ספרה של אן רייס שיחקה לצד בראד פיט. על משחקה בסרט קיבלה דנסט שבחים רבים, ואף מועמדות לפרס גלובוס הזהב לשחקנית המשנה הטובה ביותר בסרט קולנוע. בעקבות הסרט זכתה דנסט להופיע במספר תפקידים ראשיים נוספים, כמו ב"נשים קטנות" וב"ג'ומנג'י". לאחר מכן השתתפה דנסט במספר סרטים פחות מפורסמים, כ"אמא לילה", "לב אמיתי", ו"מגדל האימה". בשנת 1997 השתתפה בסדרה האנתולוגית של ABC "אקדח" בהפקתו של רוברט אלטמן, והופיעה במספר פרקים בסדרת הטלוויזיה "ER", וכמו כן דיבבה את קולה של אנסטסיה הצעירה בסרט באותו שם. באותה שנה השתתפה בנוסף בסרטו של בארי לוינסון "לכשכש בכלב".
בשנת 1999, לאחר שסירבה להשתתף בסרט "אמריקן ביוטי", השתתפה דנסט במספר סרטים נוספים, "חמש ילדות יפות", "יופי מקומי", "חשבון השטן" ו"דיק". לאחר סיום לימודיה בשנת 2000, הוסיפה דנסט להופיע בסרטים פחות ידועים, אם כי בתפקידים ראשיים. בין היתר שיחקה באותה שנה ב"הכל נשכח", "העורב 3", "עמוקות" ו"בלוז לעיר המזל". באותה שנה הופיעה בתפקיד ראשי בשובר הקופות "מעודדות צמודות", וכעבור שנה בתפקידים ראשיים במספר סרטים מצליחים נוספים- "להתגבר", "את מטורפת... אתה חתיך" ו"המיאו של החתול".
בשנת 2002, גילמה דנסט את אחד מתפקידיה המוכרים ביותר, מרי ג'יין ווטסון בסרט "ספיידרמן". הסרט היה לאחד הסרטים בעל ההכנסות הגבוהות ביותר אי פעם, ודנסט זכתה לשבחים על משחקה. בשנת 2003 שיחקה בסרטים "לוויטי" ו"חיוך של מונה ליזה", ובשנת 2004 בשניים מהסרטים המצליחים ביותר של אותה שנה- "ספיידרמן 2" ו"שמש נצחית בראש צלול". משחקה ב"שמש נצחית בראש צלול" נחשב לאחד הטובים ביותר שלה, ומספר סקרים אף בחרו בה כאחת השחקניות הטובות של השנה. בנוסף הופיעה דנסט באותה שנה בסרט ,"וימבלדון - אהבה בלבן".
בשנת 2005 כיכבה דנסט בסרט "אליזבת טאון" לצידו של אורלנדו בלום, ובשנת 2006 גילמה את דמותה של מארי אנטואנט בסרט "מארי אנטואנט". במאי 2007 יצא הסרט "ספיידרמן 3", בו גילמה פעם נוספת את דמותה של מרי ג'יין.
באוקטובר 2006 הודיעה דנסט כי בכוונתה לקחת הפסקה ממשחק, וזאת על מנת להתחיל בלימודי אמנות.
במאי 2011 זכתה דנסט בפרס השחקנית הטובה ביותר של פסטיבל קאן על תפקידה בסרט הדרמה "מלנכוליה".
בשנת 2012 הופיעה דנסט בסרט "הפוכים" לצידו של ג'ים סטרג'ס, בסרט "בדרכים" שמבוסס על ספרו באותו שם של ג'ק קרואק ובסרט הקומי "הרווקה".
בשנת 2013, השתתפה בסרטה של סופיה קופולה "בלינג רינג" בהופעת קמע בתפקיד עצמה ובסרטו של אדם מקיי "חדשות בהפרעה". בשנת 2014 כיכבה בסרט "שני פנים לינואר" והתארחה בפרק בסדרה "קוסמוס: מסע לחלל".
בשנת 2015 הופיעה בעונה השנייה של הסדרה "פארגו", בתפקיד של פגי בלומקוויסט. על תפקידה זה הייתה מועמדת לפרס אמי ולפרס גלובוס הזהב לשחקנית ראשית בסדרת דרמה.
בשנת 2016 שיחקה בדרמה עטורת השבחים "מאחורי המספרים" לצידן של טראג'י פ. הנסון ואוקטביה ספנסר.
בשנת 2017 שיחקה בסרטה של סופיה קופולה "הפיתוי", ושיחקה בפרק של הסדרה "מראה שחורה". גילמה גם את אגאתה כריסטי בסדרת המערכונים "היסטוריה שתויה" בערוץ קומדי סנטרל.
בשנת 2019 החלה לככב בסדרת הטלוויזיה "להפוך לאלוהים במרכז פלורידה", קומדיה שחורה של רשת Showtime. בסדרה היא מגלמת את קריסטל סטאבס, ומשמשת גם כמפיקה בפועל של הסדרה.

בימוי

בשנת 2007 ביימה וכתבה את הסרט הקצר "Welcome". בשנת 2010 ביימה את סרטה השני, גם הוא סרט קצר בשם "Bastard", אותו גם כתבה.

חיים אישיים

בתחילת 2008, סבלה דנסט מדיכאון קליני, וטופלה בבית החולה ביוטה.
בשנת 2011, קיבלה אזרחות גרמנית בזכות מוצא הוריה, זאת בנוסף לאזרחות האמריקאית שלה מלידה.
היא תומכת במפלגה הדמוקרטית, ותמכה בעבר בג'ון קרי וברק אובמה.
דנסט יצאה עם השחקן ג'ייק ג'ילנהול בין השנים 2002–2004. בשנת 2012, החלה לצאת עם השחקן גארט הדלונד. הזוג התארס באוגוסט 2015 ונפרד באפריל 2016. לאחר מכן באותה שנה, החלה בזוגיות עם עמיתה לסדרה "פארגו", ג'סי פלמונס, וב-2017 הם התארסו.
בספטמבר 2008, השתתפה במופע סטנד אפ שכל רווחיו הוקדשו לקרן מחקר למחלת הסרטן. ב-5 בדצמבר 2009, היא השתתפה בטלטון במקסיקו למען גיוס כספים לשיקום ילדים חולי סרטן.
ב-31 באוגוסט 2014, לצידן של מפורסמות נוספות, דלפו לאינטרנט תמונות עירום של דנסט כחלק מהפריצה ההמונית לחשבונות iCloud של ידוענים.